Diari Oficial de la Generalitat Valenciana


Sumari del DOGV 8145, del 09-10-2017 (2017/8905)

DECRET 146/2017, de 6 d'octubre, del Consell, pel qual concedeix la Distinció de la Generalitat al Mèrit Empresarial i Social a José Vicente González Pérez.
------------------------------------------------------------------------------------------------------------------------------------------------------------

### Dades del document

Número de DOGV
:   8145

Data del DOGV
:   09-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8905


Data del document
:   06-10-2017

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 146/2017, de 6 d'octubre, del Consell, pel qual concedeix la Distinció de la Generalitat al Mèrit Empresarial i Social a José Vicente González Pérez. [2017/8905]  
El Decret 131/2016, de 7 d'octubre, del Consell, va crear la Distinció de la Generalitat al Mèrit Empresarial i Social per a reconéixer la labor i trajectòria d'aquelles persones o entitats que han destacat pel seu treball, vocació o compromís amb el creixement intel·ligent, responsable i sostenible de la Comunitat Valenciana.  
José Vicente González Pérez és un dels més destacats representants del món empresarial valencià. Pèrit industrial i màster en Administració i Direcció d'Empreses per la Universitat de València, és president de GH Electrotermia i GH Group, empresa fundada en 1961 i dedicada a la fabricació d'equips de calfament per inducció, així com dels consells d'administració de les empreses del grup a Alemanya, França, Brasil, Mèxic, Índia, els Estats Units i Xina.  
  
A més de la seua trajectòria professional com a empresari, destaca molt especialment per la seua intensa labor com a representant del sector empresarial a la Comunitat Valenciana i a Espanya, incloent-hi l'exercici en el passat de la presidència d'entitats com la Federació Metal·lúrgica Valenciana (FEMEVAL), la Confederació Empresarial Valenciana (CEV) i la Confederació d'Organitzacions Empresarials de la Comunitat Valenciana (CIERVAL).  
En l'actualitat és president del Comité Executiu de Fira València, i vicepresident i membre del comité executiu i de la junta directiva de la Confederació Espanyola d'Organitzacions Empresarials (CEOE). A més, forma part dels òrgans directius de l'Autoritat Portuària de València, de la Fundació Universitat-Empresa, de la Fundació Comunitat Valenciana-Regió Europea, del Consell Social de la Universitat de València i de l'Institut d'Estudis Econòmics (IEE), i és membre d'organismes com l'Observatori de la Indústria i els Sectors Econòmics Valencians, el Consell d'Acció Exterior de la Comunitat Valenciana, el Consell de Direcció de l'Institut Valencià de Competitivitat Empresarial (IVACE) i el Comité de Coordinació Aeroportuària de la Comunitat Valenciana.  
Per això, com a reconeixement a la seua trajectòria professional i, especialment, a la seua contribució a la representació i promoció del sector empresarial valencià, amb la deliberació prèvia del Consell, en la reunió de 6 d'octubre de 2017,  
  
  
DECRETE  
  
Concedir la Distinció de la Generalitat al Mèrit Empresarial i Social a José Vicente González Pérez.  
  
València, 6 d'octubre de 2017  
  
El president de la Generalitat,  
XIMO PUIG I FERRER